**KRITERIJI VREDNOVANJA DOMAĆIH ZADAĆA**

Vrednovanje domaćih zadaća provodi se iz područja pismenog izražavanja (opisivanje, pripovijedanje, prepričavanje, ogled) ili je povezano s nastavom književnosti, odnosno s novinarskim načinom izražavanja (reportaža, putopis, izvješće).

Također se može vrednovati pisanje natuknica i bilježaka za nastavni sat u kombinaciji s domaćim zadaćama.

Vrednuju se i zadaće vezane uz medijsku kulturu (izrada stripa, plakata, prezentacije; samostalna interpretacija filma i sl.- prema posebno priloženim kriterijima).

Pozornost se obraća na:

sadržajne pogreške

stilske i kompozicijske pogreške

slovničke i pravopisne pogreške

urednost, čitkost i dovršenost zadaće

Vrednuje se:

sadržaj i tekstovna vrsta

stil i kompozicija

slovnica i pravopis

urednost, čitkost i dovršenost

Učenici su upoznati s kriterijima praćenja i ocjenjivanja domaćih zadaća. Dobivaju jednu ocjenu iz domaće zadaće, a ocjena se upisuje u područje pismenog izražavanja ukoliko nije vezana uz medijsku kulturu.

Unaprijed se najavljuje koja će zadaća biti ocijenjena.

Učenik ima pravo zadaću koja se ocjenjuje a koju je zaboravio donijeti na sljedeći sat. Ako i na sljedeći sat ne donese zadaću, bit će ocijenjen negativnom ocjenom.

Ukoliko učenik nije napisao zadaću (koja nije unaprijed najavljena za ocjenjivanje), dobiva minus. Tri minusa - negativna ocjena. Nenapisane zadaće učenik je dužan napisati i predočiti učiteljici. Negativna se ocjena ispravlja prilikom sljedeće provjere nove domaće zadaće ukoliko su one koje su prije nedostajale napisane.

Ukoliko učenik nije dobro napisao zadaću jer nije razumio zadatak, zadaću piše ponovo.

Barem jednom u polugodištu učeniku će biti pregledana i ocijenjena bilježnica I pritom će se pratiti urednost i preglednost bilježaka, čitljivost bilježaka, redovitost u pisanju domaćih zadaća, poštivanje pravopisnih i jezičnih pravila pri pisanju bilježaka i zadaća te trud koji je učenik uložio u pisanje bilježaka i zadaća. Ova se ocjena ne odnosi na jednu pojedinačnu zadaću, nego na zadaće I bilješke u bilježnici u cjelini.

ODLIČAN:

-redovito piše domaće zadaće

-ima iznimno bogat rječnik i vrlo je kreativan u literarnom izričaju

-pokazuje izvrsnost u svim oblicima izražavanja poštujući kompoziciju zadanog teksta

-ovladao pravopisnom i gramatičkom normom koju dosljedno primjenjuje vrlo rijetko griješeći

-maksimalnu brigu posvećuje izgledu teksta pazeći na rubove, odjeljke, urednost i čitljivost

VRLO DOBAR:

-redovito piše domaće zadaće

-ima bogat rječnik i kreativan je u pisanom izričaju

-vrlo uspješno piše sve oblike pisanog izričaja poštujući kompoziciju zadanog teksta

-ovladao je pravopisnom i gramatičkom normom i uglavnom je dosljedno primjenjuje

-posvećuje brigu izgledu teksta

DOBAR:

-redovito piše domaće zadaće

-ima razvijen rječnik i trudi se ostvariti literarni izričaj

-uspješno piše sve oblike pisanog izričaja, ali s manjim pogreškama u kompoziciji zadanog teksta

-gramatičku i pravopisnu normu usvojio je djelomično

-ne vodi brigu o izgledu teksta

DOVOLJAN:

-neredovito piše domaće zadaće

-rječnik je slabije razvijen, ali se trudi ostvariti literarni izričaj

-piše samo najjednostavnije oblike pisanog izričaja

-nedosljedno primjenjuje gramatičku i pravopisnu normu

-ne daje važnosti izgledu teksta

NEDOVOLJAN:

-neredovit u pisanju domaćih zadaća

-ne pokazuje interes za zadaću

-odbija pomoć i ne trudi se napisati zadani oblik

-izgled teksta uopće ne poštuje